C 421/36
ET
Euroopa Liidu Teataja
4.11.2022
1.
LISA
Koostoime ELi missioonidega
ELi kliimamuutustega kohanemise missioon Kliimamuutustega kohanemise missiooni eesmärk on toetada vähemalt 150 Euroopa piirkonda, kohalikku omavalitsust ja kogukonda nende püüdlustes saavutada 2030. aastaks vastupanuvõime kliimamuutuste suhtes.
Pakutakse üldist tuge piirkondadele, kohalikele ametiasutustele ja kogukondadele, et aidata neil kliimamuutustega seotud riske ja võimalusi paremini mõista, nendeks valmistuda ja nendega toime tulla, kiirendada kliimamuutuste suhtes vastupanuvõime saavutamist ning viia kohapeal läbi vähemalt 75 suuremahulist kliimamuutustega kohanemise näidisprojekti.
Selle missiooni elluviimisel on liikmesriikide, piirkondade ja kohalike ametiasutuste osalusel otsustav roll, sest nad on peamised muutuste elluviijad.
Samuti saavad nad võtta kasutusele uusi tehnoloogiasaavutusi, katsetada kohalikele vajadustele vastavaid uuenduslikke lahendusi ja aidata erinevatel sidusrühmadel saavutada vastupanuvõime kliimamuutuste suhtes.
Missiooni eesmärgid on kooskõlas ERFi poliitikaeesmärgiga (1) töötada välja konkurentsivõimelisem ja arukam Euroopa majandus uuendusliku ja aruka ümberkujundamise ja piirkondliku IKT-ühenduvuse edendamise kaudu.
See aitab ka saavutada poliitikaeesmärki tagada keskkonnahoidlikum, vähese CO2 heitega majanduselt CO2-neutraalsele majandusele üleminev ja vastupanuvõimeline Euroopa, edendades õiglast üleminekut puhtale energiale, rohelisi ja siniseid investeeringuid, ringmajandust, kliimamuutuste leevendamist ja nendega kohanemist, riskiennetust ja -juhtimist ning säästvat linnalist liikumiskeskkonda.
Nende prioriteetide raames võiks näiteks kaasata rahalisi vahendeid kliimamuutustega kohanemise lahenduste edendamiseks, kasutades selleks koostoimet programmi „Euroopa horisont“ raames kaasatud rahaliste vahenditega.
Piirkonnad ja kohalikud ametiasutused võivad ka alla kirjutada missiooni hartale, millega nad väljendavad oma valmisolekut teha koostööd ja kooskõlastada tegevust teiste allakirjutanutega, et nad saaksid kaasata ressursse ja arendada oma territooriumil tegevust kliimamuutustega kohanemise eesmärkide saavutamiseks.
Missiooni rakendamise platvorm toetab piirkondi ja kohalikke ametiasutusi, pakkudes neile näiteks juurdepääsu teadmistele ja tehnilisele abile.
Programmi „Euroopa horisont“ tööprogrammide kaudu on võimalik rahastada kliimamuutustega kohanemist käsitlevaid teadus- ja innovatsiooniprojekte, mida saaks ellu viia, kasutades ära võimalikku koostoimet ERFiga.
ELi vähiuuringute missioon Vähiuuringute missioon kavatseb koos Euroopa vähktõvevastase võitluse kavaga parandada rohkem kui kolme miljoni inimese elu 2030. aastaks tänu vähktõve ennetusele ja ravile, millest saavad kasu vähihaiged, sealhulgas nende pereliikmed, kuna eluiga pikeneb ja elukvaliteet pareneb.
See üldine eesmärk on kooskõlas ERFi poliitikaeesmärgiga luua sotsiaalsem ja kaasavam Euroopa.
Vähktõvevastase võitlusega seotud teadusuuringute ja innovatsiooni toetamiseks on ette nähtud luua digitaristu.
Platvorm UNCAN.eu kogub eri liiki ja erinevatest allikatest pärinevaid andmeid.
Virtuaalne Euroopa vähihaigete digitaalne keskus võimaldab vähihaigetel ja ellujäänutel talletada oma terviseandmeid ja saada teavet.
Toetatakse terviklikke vähktõvetaristuid, et vähendada ebavõrdsust kvaliteetsele vähiravile juurdepääsul, näiteks tugevdades teadusuuringute suutlikkust ja luues võrgustiku kõigis liikmesriikides ja piirkondades.
Kavandatud meetmete rakendamisel on liikmesriikide, piirkondade ja kohalike ametiasutuste osalemine otsustava tähtsusega, kuna eelkõige neil lasub vastutus oma tervishoiusüsteemide korraldamise eest.
Näiteks varajase sõeluuringu või uuendusliku vähiravi kättesaadavuse parandamine nõuab suuri investeeringuid taristusse, seadmetesse, digiteerimisse, tervishoiutöötajatesse ja uutesse ravimudelitesse, sealhulgas telemeditsiini lahendustesse, et jõuda patsientideni maapiirkondades ja äärealadel.
ERFil on oluline roll vähktõvevastase võitluse parandamisel.
Paljudes piirkondades on tervishoiu, sealhulgas vähktõve valdkonnas kehtestatud aruka spetsialiseerumise strateegiad.
Olemasolevatel projektidel on suur potentsiaal anda panus missiooni eesmärkide saavutamisse.
Piirkondi julgustatakse viima oma tegevus kooskõlla ELi prioriteetidega ja tegema täiendavaid investeeringuid teadusuuringutesse ja innovatsiooni, suunates aruka spetsialiseerumise prioriteedid innovatsioonile vähktõve valdkonnas.
Samamoodi saab Interreg piiriülese, riikidevahelise ja piirkondadevahelise koostöö tugevdamisega toetada vähihaigeid, kes soovivad saada tervishoiuteenuseid teises riigis.
(1) Euroopa Parlamendi ja nõukogu 24. juuni 2021. aasta määruse (EL) 2021/1058, mis käsitleb Euroopa Regionaalarengu Fondi ja Ühtekuuluvusfondi, artikkel 3.